[image: znak Mesta Trnavy]Mestské zastupiteľstvo mesta Trnava
[bookmark: _Hlk211525826]19. zasadnutie	Bod programu MZ č.: 1
MZ mesta Trnava	Materiál č.: 0
9. 12. 2025
Prerokovanie protestu prokurátora č. Pd 77/25/2207-2 zo dňa 3.11.2025 k VZN o zákaze umiestňovania herní a kasín na území mesta Trnava

Návrh uznesenia
Mestské zastupiteľstvo mesta Trnava po prerokovaní:
Berie na vedomie
Protest prokurátora č. Pd 77/25/2207-2 zo dňa 3.11.2025 proti Všeobecne záväznému nariadeniu mesta Trnava č. 633 o zákaze umiestňovania herní a kasín na území mesta Trnava, konkrétne proti čl. 2 tohto všeobecne záväzného nariadenia
Ukladá
Mestskému úradu v Trnave
zabezpečiť spracovanie návrhu zmeny Všeobecne záväzného nariadenia mesta Trnava č. 633 o zákaze umiestňovania herní a kasín na území mesta Trnava, v záujme odstránenia formálnych nedostatkov a zosúladenia terminológie VZN v súvislosti so závermi z prokurátorskej kontroly a takýto návrh VZN predložiť na prerokovanie mestskému zastupiteľstvu
Termín: najbližšie MZ

Dôvodová správa
Podľa § 23 ods. 1 zákona č. 153/2001 Z. z. prokurátor je oprávnený podať protest proti správnym aktom orgánov verejnej správy uvedeným v § 21 ods. 1 písm. a), ktorými bol porušený zákon alebo iný všeobecne záväzný právny predpis.
Podľa § 6 ods. 1 a v zmysle § 11 ods. 4 písm. g) zákona č. 369/1990 Zb. o obecnom zriadení v znení neskorších predpisov obec môže vo veciach územnej samosprávy vydávať nariadenia; nariadenie nesmie byť v rozpore s Ústavou Slovenskej republiky, ústavnými zákonmi, zákonmi a medzinárodnými zmluvami, s ktorými vyslovila súhlas Národná rada Slovenskej republiky a ktoré boli ratifikované a vyhlásené spôsobom ustanoveným zákonom.
V danom prípade ide o originálnu normotvornú kompetenciu mesta.
Základné oprávnenia mesta na úseku regulácie hazardných hier sú definované v § 16 ods. 5 a § 79 ods. 4 zákona č. 30/2019 Z. z. o hazardných hrách a o zmene a doplnení niektorých zákonov v znení neskorších predpisov (ďalej len „zákon č. 30/2019 Z. z.“ alebo „zákon o hazardných hrách“).
Mesto podľa zákona o hazardných hrách môže ustanoviť všeobecne záväzným nariadením, že na jej území nemožno umiestniť herňu alebo nemožno umiestniť kasíno v budovách uvedených v zákona o hazardných hrách.
V rámci originálnej kompetencie mesta bol vo VZN č. 633 právne jednoznačne a nezameniteľne ustanovený zákaz umiestňovania herní na území mesta.
Pokiaľ ide o názov VZN, označenie ustanovení zákona, na ktoré sa VZN odkazuje, resp. označenie názvu článku dotknutého VZN (konkrétne čl. 2), možno konštatovať, že uvedené spadá do originálnej kompetenčnej a dispozičnej sféry mesta v rámci svojej normotvorby.
Uvedené nedostatky ale nemajú možnosť zakladať a navodzovať stav nezákonnosti pri úprave práv a povinností adresátov právnej normy, resp. pri ustanovení zákazov, nakoľko uvedené vyplýva z vôle normotvorcu (mestského zastupiteľstva).
Zo samotného obsahu a textu VZN nemožno konštatovať stav nezákonnosti, ďalej ale mesto má záujem zabezpečiť odstránenia formálnych nedostatkov a zosúladenie terminológie VZN v súlade so závermi prokurátorskej kontroly.

